Լեռը Գոմեր թաղի անունով է (թե` հակառակը)։ Գրասենյակի դռնից թաղը երևում է որպես առանձին գյուղ։ Խնձորուտ ձորով զատված, սեղմված Գոմերի-քար լեռանը։ «Վիլիսը» անցնում է ձորը, ահագին ճանապարհ փաթաթում: Ձորից այն կողմ մի պառավ ձեռք է բարձրացնում, թե` ինձ էլ տարեք։ Թաղը առանձին խանութ ունի, բայց նա պետք բաները Միջին թաղի կենտրոնական խանութից է գնել, լցրել պարկը, շալակած գնում է։ Տաք, փափուկ ճամփին ուրիշ մեկը չկա: Միայն զինվորական խամրած տարազով մի մարդ ճամփից թեքվել, խոնարհված քայլում է սարերի կողմ։ Ճանաչում են` կոլտնտեսության հովիվներից է։